Služba Božja: liturgijsko-pastoralna revija teološki je časopis Katoličkog bogoslovnog fakulteta Sveučilišta u Splitu (humanističke znanosti, teologija, A2), koji izlazi u tiskanom i elektroničkom obliku na portalu hrvatskih znanstvenih časopisa [HRČAK](http://hrcak.srce.hr/sluzba-bozja) te na vlastitoj međunarodnoj platformi [Open Journal System](http://ojs.kbf.unist.hr/index.php/sb/index) i to redovito četiri puta godišnje, a objavljuje do sada neobjavljene izvorne, pregledne i stručne znanstvene radove, izvješća i radove sa znanstvenih skupova, teološke osvrte i prikaze knjiga te homilije.

1. **Radovi se dostavljaju** elektroničkom poštom na adresu: [sluzbabozja@kbf-st.hr](mailto:sluzbabozja@kbf-st.hr) ili preko platforme [Open Journal System](http://ojs.kbf.unist.hr/index.php/sb/index). Uredništvo pridržava pravo rad prilagoditi propozicijama časopisa i standardima hrvatskog književnog jezika.
2. **Kategorizacija znanstvenih radova** Znanstveni radovi prolaze dvostruku slijepu recenziju, a recezente izabire uredništvo. Cijeli postupak recenzije je anoniman. Recenzentski komentari i prijedlozi za poboljšanje, zajedno s opisom potrebnih ispravaka ukoliko postoje, šalju se autoru. Temeljem primljenih recenzija te eventualnih dopuna i ispravaka, uredništvo donosi konačnu odluku o objavljivanju i kategorizaciji rada, koji može biti:
   * *Izvorni znanstveni rad* (Original scientific paper) sadrži do sada neobjavljene rezultate izvornih istraživanja koji su izneseni tako da se mogu provjeriti, zajedno s analizama i izvorima.
   * *Prethodno priopćenje* (Preliminary communication) donosi sažeto nove rezultate znanstvenog istraživanja, koji zahtijevaju brzo objavljivanje, uz pretpostavku da će se kasnije objaviti cjeloviti rad.
   * *Pregledni članak* (Review) je originalan, sažet prikaz nekog područja istraživanja ili njegova dijela u kojem autor sudjeluje, s vlastitim kritičkim osvrtom i prosudbom.
   * *Stručni članak* (Professional paper) informira i uvodi u problematiku struke bez pretenzija da bude plod znanstvenog istraživanja.
3. **Autorska prava** Ukoliko autor nije suglasan s traženim dopunama i izmjenama, ima pravo povući poslani rad. Autorima se ne isplaćuje naknada za objavljivanje rada. Autor objavljenog rada prima jedan besplatni broj tiskanog časopisa te svoj rad u elektroničkom obliku i to u PDF formatu. Autor se obvezuje da rad ne objavljuje drugdje bez dopuštenja uredništva. Odgovornost za znanstvenu etičnost u istraživanjima i rezultatima rada snosi sam autor (usp. smjernice COPE, <http://publicationethics.org/> ). Autor je uz rad dužan dostaviti sljedeće podatke: ime i prezime, akademski stupanj (znanstveno zvanje), matični broj znanstvenika, pun naziv i adresu ustanove u kojoj je zaposlen, e-mail adresu.
4. **Uređivačka politika**

Recenzijski postupak

Svaki pristigli članak, prije nego se uputi u daljnji recenzentski postupak, biva pregledan od strane glavnog i odgovornog urednika te po potrebi i drugih članova uredničkog vijeća da li udovoljava osnovnim metodološkim, znanstvenim i teološkim kriterijima časopisa te, ukoliko se nedvosmisleno utvrdi da rad ispunjava potrebne uvjete, šalje se na dvostruku slijepu recenziju.

Glavni i odgovorni urednik, kao i ostali članovi uredništva, paze da recenzent(i) nije (nisu) u bilo kakvom „sukobu interesa“ s autorom članka te da su zaista stručni za pristigli članak i njegovu ocjenu.

Ukoliko članak dobije dvije pozitivne recenzije, ali različitih znanstvenih kategorije, uredništvo će članak ocijeniti povoljnijom znanstvenom kategorijom za autora.

Ukoliko članak dobije jednu pozitivnu, a drugu negativnu ocjenu od strane recenzenata, članak se šalje trećem recenzentu. Na osnovu svih pristiglih recenzija uredništvo će donijeti konačnu odluku o prihvaćanju ili odbijanju rada, kao i o znanstvenoj kategorizaciji članka. Autoru članka u nijednom trenutku se ne otkriva ime recenzenta, pa ni nakon što je članak objavljen u časopisu.

Ukoliko se za vrijeme recenzentskog postupka otkrije da je članak plagijat ili autoplagijat, uredništvo će odbiti pristigli članak i o tome obavijestiti autora članka.

Uredništvo se obvezuje da neće za osobnu korist upotrebljavati podatke iz zaprimljenih i neobjavljenih radova dok se ti radovi ne objave javno bilo u časopisu Služba Božja ili pak u nekom drugom časopisu.